**มิยูกิ ฮาโตยามะ** (ญี่ปุ่น: 鳩山 幸; โรมาจิ: *Hatoyama Miyuki*; 28 มิถุนายน พ.ศ. 2486) เป็นภริยาของยูกิโอะ ฮาโตยามะ อดีตนายกรัฐมนตรีของญี่ปุ่น เธอเคยเป็นนักแสดง, มัณฑนากร และนักเขียนตำราอาหาร

หลังการรับตำแหน่งนายกรัฐมนตรีของยูกิโอะผู้เป็นสามี เขาได้กล่าวชมเชยถึงเธอผู้มีส่วนร่วมกับความสำเร็จในอาชีพของเขา และชื่นชมความกระตือรือร้นของเธอ ทั้งยังกล่าวถึงมิยูกิว่าเธอต้องใช้บทบาทที่โดดเด่นของเธอให้เป็นประโยชน์ในฐานะภริยานายกรัฐมนตรีญี่ปุ่นในช่วงที่สามีกำลังบริหารประเทศ

ประวัติ
-------

มิยูกิ ฮาโตยามะ เกิดเมื่อวันที่ 28 มิถุนายน พ.ศ. 2486 ที่เมืองเซี่ยงไฮ้ สาธารณรัฐจีน (ปัจจุบันคือสาธารณรัฐประชาชนจีน) ในช่วงที่ญี่ปุ่นยึดครองคราวสงครามโลกครั้งที่สอง เธอเป็นบุตรคนที่สองของครอบครัว บิดาชื่อยูกิโอะ กูซูโนเซะ (ญี่ปุ่น: 楠瀬 幸雄) สัญชาติอเมริกันที่พำนักอยู่ในเซี่ยงไฮ้ กับมารดาชื่อฮิเดโกะ ฮาชิโมโตะ (ญี่ปุ่น: 橋本 秀子) แต่เมื่อสถานการณ์ทวีความตึงเครียดจากสงคราม ครอบครัวจึงย้ายกลับมาพำนักที่ญี่ปุ่นในจังหวัดโคจิ และย้ายมายังเมืองโคเบะในเวลาต่อมา

เธอเติบโตในเมืองโคเบะ ในช่วงที่เธอเรียนหนังสือ เธอได้รับชื่อเล่นว่า "แกะดำ" (ญี่ปุ่น: 黒い羊) เพราะความบ้าของเธอ

การทำงาน
--------

มิยูกิเป็นหนึ่งในนักแสดงของคณะแสดงชุดทะกะระซุกะช่วงปี พ.ศ. 2519 ต่อมาเธอออกจากคณะแสดงกลางศตวรรษ 20 และย้ายไปสหรัฐอเมริกา

เธอได้เขียนตำราอาหาร "Spiritual Food" ที่เน้นสูตรอาหารแม็กโครไบโอติกส์ของฮาวาย และตีพิมพ์หนังสือเรื่อง "Very Strange Things I've Encountered" เธอกล่าวว่า "ขณะที่ฉันกำลังหลับ ฉันคิดว่าวิญญาณของฉันขี่จานบินรูปสามเหลี่ยมไปยังดาวศุกร์... มันสวยงามมากและมันช่างเขียวขจีจริง ๆ" เธอเขียนว่าอดีตสามีของเธอกล่าวว่า "มันก็แค่ความฝัน" แต่ยูกิโอะกลับกล่าวว่า "โอ้ มันเยี่ยมไปเลย"

ชีวิตสมรสและครอบครัว
--------------------

เธอเคยผ่านการสมรสมาแล้วครั้งหนึ่งกับเจ้าของภัตตาคาร ภายหลังได้หย่าร้างกัน เธอพบกับยูกิโอะ ฮาโตยามะในซานฟรานซิสโก รัฐแคลิฟอร์เนีย ซึ่งขณะนั้นเขากำลังศึกษาในมหาวิทยาลัยสแตนฟอร์ด และได้สมรสกันในปี พ.ศ. 2518 หลังการหย่ากับอดีตสามี ทั้งคู่มีบุตรชายหนึ่งคน ชื่อ คิอิชิโระ ฮาโตยามะ ปัจจุบันกำลังศึกษาวิศวกรรมศาสตร์ที่รัสเซีย

ชีวิตส่วนตัว
------------

มิยูกิ และคิม ยุน-อก สุภาพสตรีหมายเลขหนึ่งของเกาหลีใต้ ขณะทำกิมจิด้วยกัน ในปี พ.ศ. 2552
มิยูกิมักปรากฏตัวในรายการทอล์กโชว์ที่มีช่วงหัวข้อเกี่ยวกับอาหาร, ศาสนา และการเมือง เธอสนใจเรื่องเกี่ยวกับผัก, เครื่องปั้นดินเผา และกระจกสี และจะปรากฏในรายการด้วยชุดที่ทำจากกระสอบกาแฟของฮาวาย

เธออ้างว่าเธอเคยรู้จักกับทอม ครูซซึ่งเป็นชาวญี่ปุ่นในอดีตชาติ และรอคอยโอกาสที่จะร่วมทำภาพยนตร์ฮอลลิวูดร่วมกับเขา เธอกล่าวว่า "ฉันเชื่อว่าฉันได้รับโอกาสนั้น [ที่จะทำภาพยนตร์ร่วมกัน] ฉันจะบอกเขาว่า 'ไม่เจอกันนานเลยนะ' หากเราเจอกัน" ทั้งนี้มิยูกิยังกล่าวว่า "กินดวงอาทิตย์ทุกวันเพื่อสร้างพลังงาน" และ "วิญญาณของเธอจะไปยังดาวศุกร์ยามเธอหลับไหล"

เธอเป็นผู้ที่ชื่นชอบกระแสเกาหลี เธอมักกล่าวถึงความรักในวัฒนธรรมเกาหลี โดยเฉพาะซีรีส์เกาหลีใต้และอาหารเกาหลี เธออ้างว่าที่เธอดูอ่อนเยาว์ก็เพราะดูซีรีส์เกาหลี และยังอ้างว่าเธอรับประทานกิมจิกับสามีทุกวัน มีการกล่าวถึงและแสดงความเห็นเกี่ยวกับความกระตือรือร้นของเธอในวัฒนธรรมเกาหลีว่าอาจสร้างความสัมพันธ์ที่ดีของญี่ปุ่นกับเกาหลีใต้ได้ เมื่อครั้งที่เธอเยือนเกาหลีใต้อย่างเป็นทางการร่วมกับสามีในเดือนตุลาคม ปี ค.ศ. 2009 เธอได้รับเสียงปรบมือจากฝูงชนที่เดินผ่านไปมาในย่านอินซาดงของโซล

อ้างอิง
-------

1. 1 2 3 4 5 6 7 8  Klaus, Mary (2009-08-24). "Miyuki Hatoyama is a wife to break the mould of Japanese first ladies". *The Daily Telegraph*. London. สืบค้นเมื่อ 2009-08-31.
2. ↑  Klaus, Mary (2009-08-31). "Japanese election: Hatoyama's agenda includes tax breaks and distance from US". *The Daily Telegraph*. London. สืบค้นเมื่อ 2009-08-31.
3. 1 2 3 4  Suzuki, Miwa (2009-08-24). "Japan's first lady hopeful an outgoing TV lifestyle guru". France 24. Agence France-Presse. สืบค้นเมื่อ 2009-08-31.
4. ↑  鳩山由紀夫ホームページ（プロフィール 鳩山 幸）
5. 1 2 3  『週刊文春2009年10月8日号』総力特集 鳩山幸　語られざる「血脈」「父との別れ」　首相を〝支配〟するファーストレディ より
6. ↑  "幸夫人は変わり者!?学生時代の呼び名は「黒い羊」". *日テレNEWS24*. 2010-02-28. คลังข้อมูลเก่าเก็บจากแหล่งเดิมเมื่อ 2010-03-05. สืบค้นเมื่อ 2010-03-24.
7. 1 2 3  Popham, Peter (2009-09-03). "I have been abducted by aliens, says Japan's first lady (Oh, and she also knew Tom Cruise in a previous life)". *The Independent*. London. สืบค้นเมื่อ 2009-09-05.
8. ↑  "PROFILE: Mrs. Hatoyama the most colorful first lady Japan has produced"[*ลิงก์เสีย*], Kyodo News, September 16, 2009.
9. ↑  "Japan's new first lady says rode UFO to Venus", Reuters, September 2, 2009.
10. 1 2  "Profile: Miyuki Hatoyama", BBC News, September 16, 2009.
11. 1 2  "Japan's First Lady: 'UFO Took Me To Venus'", Sky News, September 3, 2009.
12. ↑  「日韓首脳夫人が懇談　キムチで親密さアピールも」朝鮮日報 2009/10/09 เก็บถาวร 2009-10-12 ที่ เวย์แบ็กแมชชีน
13. ↑  中央日報 - 鳩山幸さん「韓国ドラマが若さを保つ秘けつ」
14. ↑

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ มิยูกิ ฮาโตยามะ
* Hatoyama Hall (ญี่ปุ่น)